Rinus Michels

Ajax

Michels første kamp for Ajax var i juni 1946 da han var 18 år gammel.  Han skåret fem mål da Ajax slo ADO Den Haag 8-3.  Han spilte ytterligere 10 kamper den sesongen og skåret sju mål.  Ajax kom på andreplass i serien, men vant ligaen den påfølgende sesongen.  Michels la opp i 1958 for å bli gymnastikklærer; da hadde han spilt 269 ganger for Ajax og skåret 121 mål.  Ajax vant ligaen to ganger mens han spilte der.

Landslaget

Michels' debut for landslaget var 8. juni 1950 borte mot Sverige da de tapte 1-4.  Laget tapte alle de neste fire kampene han spilte; 1-4 mot Finland, 0-4 mot Belgia, 1-6 mot Sverige og 1-3 mot Sveits.

Trenerkarrière

I januar 1965 overtok Michels Ajax da de sparket den engelske treneren, Vic Buckingham.  I sin første kamp som trener vant laget 9-3 over MVV.  Han trente laget i seks år og vant serien fire ganger og den nasjonale cupen tre ganger.  I 1969 kom de til finalen i Serievinnercupen, men tapte 1-4 mot AC Milan.  To år senere vant de cupen da de slo Panathinaikos 2-0 i finalen.  I Ajax utviklet og moderniserte han spillet til det som blir kalt totalfotball.  Under hans ledelse startet Ajax opp sitt berømte ungdoms-akademi. De meste kjente spillerne som kom opp på seniorlaget da han ledet Ajax var Johan Cruijff og Johan Neeskens.
Michels gikk til Barcelona i 1971 og fikk kjøpt Johan Cruijff i 1973.  I 1974 vant laget ligaen.  Ajax vant forøvrig Serievinnercupen i både 1972 og 1973 etter han forlot laget.
I 1974 mens han var trener for Barcelona, ble han trener for det nederlandske landslaget som var kvalifisert til VM i fotball 1974.  Under hans ledelse kom de til finalen med fem seire og en uavgjort.  På veien hadde de slått ut de regjerende verdensmesterne Brasil og skåret 14 mål og slapp bare inn ett mål.  I finalen mot Vest-Tyskland tok Nederland ledelsen, men tapte finalen 1-2.  Dette var hans siste kamp som landslagstrener inntil han tok over laget igjen i 1986.
Han dro til USA for å trene Los Angeles Aztecs i 1979 og fikk med seg Cruijff som da spilte i New York Cosmos.  Etter bare ett år gikk han til 1. FC Köln.  Laget vant nesten ligaen i 1981-82, men kom tre poeng bak Hamburger SV.  I 1982-83 kom laget på femteplass og vant den tyske cupen da de slo lokalrivalen Fortuna Köln 1-0 i finalen etter mål av Pierre Littbarski.
I 1986 overtok han den nederlandske landslaget igjen og førte dem til EM i fotball 1988.  Nederland tapte åpningskampen mot Sovjetunionen, men slo England 3-1 etter hattrick av Marco van Basten og Irland 1-0 i den siste kampen i gruppespillet.  I semi-finalen møtte de vertsnasjonen Vest-Tyskland og slo dem 2-1 etter mål i det 88. minutt av van Basten.  Sovjetunionen var motstander i finalen og Nederland vant 2-0 etter mål av Ruud Gullit og en hel-volley fra nesten død vinkel av van Basten.  Dette var første gang Nederland vant et større mesterskap.
Han var trener for Bayer Leverkusen fra juli 1988 til 13. april 1989.  Leverkusen hadde vunnet UEFA-cupen sesongen før og han forlot klubben rett før sesongslutt da laget presterte en middelmådig sesong hvor de havnet på åttendeplass i ligaen, røk ut av UEFA-cupen i første runde, men likevel kom til semi-finalen i den tyske cupen.  Dette var det siste laget han hadde hovedansvar for.
Han var ansatt av det nederlandske fotballforbundet da de spilte i VM i fotball 1990 og ble med til mesterskapet selv om det var Leo Beenhakker som var trener.  Beenhakker fikk jobben rett før mesterskapet da treneren som førte dem der, Thijs Libregts, fikk sparken.  Laget tapte 2-1 mot Vest-Tyskland i åttendedelsfinalen og Beenhakker fikk sparken.  Denne kampen huskes kanskje best for episoden da Frank Rijkaard spyttet flere ganger på Rudi Völler og begge spillerne ble utvist.  Michels overtok som trener igjen og førte dem til EM i fotball 1992 og helt til semi-finalen hvor de tapte på straffespark mot Danmark.  Dette ble Michels' siste kamp som trener da han trakk seg etter turneringen.